Balieraad kry Zuma-stigting voor stokOudpres. Jacob Zuma tydens sy verskyning vroeër vandeesmaand voor die kommissie. (Foto: Itumeleng English/ANA) Die algemene balieraad van Suid-Afrika het uitgevaar teen die Zuma-stigting nadat die stigting die senior prokureur Tembeka Ngcukaitobi daarvan beskuldig het dat hy die Zondo-kommissie “onregmatig gehelp” het om hofstappe teen die oudpresident te doen nadat dié geweier het om voor die kommissie te getuig. In ŉ skerp bewoorde verklaring sê die balieraad die stigting het ŉ aanval op die oppergesag van die reg self geloods, terwyl Zuma – die man wat die stigting verdedig – dit duidelik gestel het dat hy eerder in die tronk sal gaan sit as om gehoor te gee aan ŉ regmatige dagvaarding. “Daar is geen regverdiging vir die ongegronde en ongebreidelde aanvalle op die kommissie of sy werkers, óf die regslui wat deelneem aan die verrigtinge nie,” het die balieraad gesê. “Gegewe dat die JG Zuma-stigting voorts versuim het om enige ander regmatige grondslag uit te wys wat moontlik tot sy bevindings kon aanleiding gee, veroordeel die balieraad dit as ŉ gevaarlike, onbillike en siniese aanval op die oppergesag van die reg.” Die verklaring volg sowat ŉ week nadat die stigting ŉ verklaring uitgereik het – op die dag wat Zuma en sy regspan uit die kommissie gestorm het – waarin aangevoer word dat ŉ konsultasie tussen Ngcukaitobi en Zondo in die regter se kantoor onbehoorlik was. Die stigting het gesê die gerespekteerde advokaat, wat dikwels die EFF verteenwoordig, het die kommissie onregmatig gehelp terwyl dié saamsweer teen Zuma. Zondo het vroeër adv. Muzi Sikhakhane se aansoek namens Zuma, dat Zondo hom aan die kommissie onttrek, van die hand gewys. Sikhakhane het net-net nié die adjunkhoofregter van vooroordeel beskuldig nie, maar het gesuggereer dat hy getuies gelei het wat die oudpresident in hul getuienis betrek het, eerder as om net na hulle te luister. Dit het volgens Zuma se regspan bygedra tot die oudpresident se vrese dat sy verskyning voor die kommissie soortgelyk sal wees aan ŉ lam wat ter slagting gelei word. Zondo het later aangekondig dat ŉ nuwe dagvaarding uitgereik sal word om Zuma te dwing om voor die kommissie te verskyn, terwyl ŉ klag ook by die polisie teen hom aanhangig gemaak sal word. Die kommissie gaan ook die konstitusionele hof nader om die oudpresident te dwing om aan die dagvaarding gehoor te gee. Indien dit slaag, sal dit beteken Zuma kan vir minagting van die hof in hegtenis geneem word as hy nie opdaag nie. Die kommissie se sekretariaat het Ngcukaitobi op die hoogte gebring van dokumente en die hantering van dié hofaansoek namens die kommissie. Ngcukaitobi kon nie vir kommentaar bereik word nie, maar luidens berigte is hy aanlyn geteister sedert hy die opdrag aanvaar het. Die balieraad het gesê die stigting se aanval op ŉ lid van die regsprofessie is selfs meer laakbaar gegewe die voormalige president se houding tot sy eie wetlike verantwoordelikhede.